Návrh na zmenu znenia uznesenia vlády SR č.240/2001 zo dňa 15. marca 2001 v bodoch B.3. a B.4

Uznesením vlády SR č.240 z 15. marca 2001 bol prijatý Národný plán regionálneho rozvoja Slovenskej republiky (NPRR SR).

Z uvedeného uznesenia vlády SR pre ministra výstavby a regionálneho rozvoja, ministra hospodárstva, ministra pôdohospodárstva, ministra dopravy, pôšt a telekomunikácií, ministra práce, sociálnych vecí a rodiny, ministra životného prostredia vyplýva úloha B.3. zabezpečiť realizáciu príslušných sektorových operačných programov a jej pravidelné polročné vyhodnocovanie a ďalej pre prednostov krajských úradov úloha B.4. v spolupráci s uvedenými relevantnými ministrami zabezpečiť realizáciu regionálnych operačných programov pre regióny na úrovni NUTS II a pravidelné polročné vyhodnocovanie ich realizácie.

Hodnotenie Národného plánu regionálneho rozvoja Slovenskej republiky ako základného  nástroja pre napĺňanie  cieľov regionálnej politiky bolo po prvý raz vykonané k 30.9.2001. Na hodnotení NPRR SR sa podieľali na základe princípu partnerstva všetci aktéri spolupracujúci aj na jeho vypracovaní. Zo záverov hodnotenia a pripomienok aktérov vyhodnocovania jednotlivých regionálnych operačných programov a sektorových operačných programov vyplynula požiadavka o zmenu uznesenia vlády SR č.240/2001 z 15. marca 2001 v bodoch B.3. a B.4 z dôvodu presnejšieho a prehľadnejšieho získavania a poskytovania údajov, z hľadiska štatistického sledovania, plánovania, finančných uzávierok, realizácie cieľov a investičných akcií.

Z týchto dôvodov navrhujeme zmenu uznesenia vlády SR č.240/2001 z 15. marca 2001 v bodoch B.3. a B.4. tak, aby plnenie jednotlivé operačné programy bolo pravidelne vyhodnocované k 31.12. bežného roka.